  Туспуктэм: vk.com (Большая перемена) Майя Бывальцева Удмуртиысь шор ёзо ӧнер дышетсконниосысь вить студентъёс «Большая перемена» огъяросси конкурсын 5 миллион манет утӥзы. Вожвылъяськонлы йылпумъянъёс Нижний Новгородын лэсьтӥзы. Со сярысь элькунысь дышетонъя но тодосъя министерстволэн пресс-службаез ивортӥз. Быдэн 1 миллион манет басьтӥзы Ижысь монтажной техникумын дышетскисьёс Софья Лопашова, Матвей Пояркин, Александр Ермачев, Ижысь вузкаронъя но экономикая техникумысь Милана Ситчихина но Сарапулысь социально-педагогической технологиосъя но сервисъя колледжысь Юлия Зеленина. Нялтас вераса, кылем арын Юлия 200 сюрс манет утӥз вал. « "Большая перемена" - со ӝыны ар кыстӥськись секыт, но туж тунсыко вожвылъяськон. Со дыр ӵоже ми асьмеды котыр ласянь возьматӥм. Мукет конкурсъёсын ӵошатыса, татын тынэсьтыд малпанъёстэ дунъяло но соосты улонэ пыӵато. Ми, кылсярысь, финалын малпамы ӵектос, сое быдэстыны грант утыны малпаськом » Юлия Зеленина, «Большая перемена» вожвылъяськонын вормись Нылмурт «Мобильная аптека» ӵектосэз улонэ пыӵатыны малпа. Со улсын пичи гуртъёсы нимысьтыз автомашинен кулэ эмъюмъёсты нуллозы. Нош вожвылъяськонын утэм коньдонэзлэсь оглюкетсэ вылӥ дышетсконниын тодон-валанъёссэ будэтонлы висъяны малпа, кылемзэ – ӧнер устлыксэ азинтонлы. «Большая перемена» вожвылъяськонлэн йылпумъян люкетаз Россилэн 58 улосвылъёсысьтыз шор ёзо ӧнер дышетсконниосысь 600 студентъёс пыриськизы. Соос «Наставничество в профессии и бизнесе» темая заданиосъя командаен ужазы. Выпускной курсъёсысь 150 студентъёс быдэн 1 миллион манет утӥзы, мукет курсъёсын дышетсиксьёс – 200 сюрс манетэз. Тодэ вайытом, Удмуртиысь 14 студентъёс огъяросси вожвылъяськонлэн финалаз пыриськизы. Тегъёс: Дышетон вожвылъяськон шорёзоӧнердышетсконниос студентъёс Удмуртия  